《次韵刘景初偕陈元佐见访》
元代·龚璛

松阁启晨眺，东云白英英。空尊愧坐客，幽道闻屐声。

郊墟地自扃，林峦暑逾清。官居属冗散，朋从多澹成。

拂麈急雨过，联镳去堤平。书味一何长，襟期浩已盈。

挑灯展篇什，寤寐山中行。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。